สภานิติบัญญัติแห่งชาติ เตรียมพิจารณาร่างกฎหมายที่สำคัญหลายฉบับที่คณะรัฐมนตรีเสนอเพื่อประโยชน์ของประเทศชาติและประชาชน
สภานิติบัญญัติแห่งชาติ เตรียมพิจารณาร่างกฎหมายที่สำคัญหลายฉบับที่คณะรัฐมนตรีเสนอเพื่อประโยชน์ของประเทศชาติและประชาชน รวมถึงพิจารณารายงานการศึกษาที่คณะกรรมาธิการพิจารณาเสร็จแล้วรวม 6 ฉบับ
 
การประชุมสภานิติบัญญัติแห่งชาติ หรือ สนช. เป็นพิเศษ ในเวลา 09.00 น. วันนี้(21 ธ.ค.61) มีวาระพิจารณาร่างพระราชบัญญัติที่คณะรัฐมนตรีเป็นผู้เสนอ ได้แก่ ร่างพระราชบัญญัติมหาวิทยาลัยการกีฬาแห่งชาติ พ.ศ. ....  , ร่างพระราชบัญญัติมาตรฐานผลิตภัณฑ์อุตสาหกรรม (ฉบับที่ ..) พ.ศ. ....  ,การให้ความเห็นชอบสนธิสัญญาว่าด้วยลิขสิทธิ์ขององค์การทรัพย์สินทางปัญญาโลก (WCT)  และให้ความเห็นชอบร่างพิธีสารฉบับที่ 1 เพื่อแก้ไขความตกลงการค้าสินค้าของอาเซียน

นอกจากนี้ ยังมีวาระพิจารณารายงานการพิจารณาศึกษา 6 เรื่อง ที่คณะกรรมาธิการพิจารณาเสร็จแล้ว คือ รายงานการพิจารณาศึกษา เรื่องกฎหมายและการบังคับใช้กฎหมายเกี่ยวกับอากาศยาน ซึ่งไม่มีนักบินประเภทอากาศยานที่ควบคุมการบินจากภายนอก (โดรน)  การส่งออกของไทยและอัตราการขยายตัวการส่งออกของไทยเปรียบเทียบกับสมาชิกในกลุ่มประเทศอาเซียน  การจัดตั้งหน่วยงานเพื่อบริหารการส่งเสริมวิสาหกิจ ขนาดกลาง ขนาดเล็กและขนาดย่อย  การสร้างแรงจูงใจให้เยาวชนเรียนอาชีวศึกษา  แนวทางการส่งเสริมและสนับสนุนอาชีวศึกษาเกษตร และเรื่องการพัฒนาหลักสูตร : การจัดการเรียนการสอน การวัดและประเมินผล เน้นฐานสมรรถนะ ที่ทำให้อาชีวศึกษาไทยมีคุณภาพ